**Πρόταση Δυσπιστίας: Το ΜέΡΑ25 θα αποκαλύψει στη βουλή τις κακόφωνες κοκορομαχίες**

Στη Βουλή, σήμερα, η κυβέρνηση έφερε προς ψήφιση το 1ο Πολυνομοσχέδιο του 5ου Μνημονίου.

Με αυτό τον Πτωχευτικό Νόμο η ολιγαρχία θα λεηλατήσει ό,τι έμεινε από την λιγοστή περιουσία των μικρομεσαίων, των εργαζόμενων, των πιο αδύναμων πολιτών.

Ο μεν κ. Μητσοτάκης επέλεξε να μην προσέλθει σήμερα στη Βουλή για να υπερασπιστεί τον Πτωχευτικό Νόμο του προσπαθώντας να περάσει στα ψιλά – να μην «σηκώσει» στα μάτια της κοινής γνώμης – το εγκληματικό αυτό νομοθέτημα.

Ο δε κ, Τσίπρας, καταθέτοντας πρόταση δυσπιστίας στον ΥπΟικ, ξεκινά νέα κοκορομαχία που βοηθά τον κ. Μητσοτάκη να περάσει στα ψιλά ο Πτωχευτικός Νόμος.

Το ΜέΡΑ25 θα είναι εδώ για να:

·      αποκαλύπτει την επέκταση και τσιμεντοποίηση της Χρεοδουλοπαροικίας μέσω του νέου Πτωχευτικού Νόμου ο οποίος οικοδομεί εκατοντάδες χιλιάδες ατομικές φυλακές χρέους, εντός των οποίων κινδυνεύουν να εντοιχιστούν το 81% των επιχειρήσεων και 600 χιλιάδες νοικοκυριά

·      δηλώνει την πλήρη εμπιστοσύνη του ότι η κυβέρνηση της Νέας Δημοκρατίας εφαρμόζει στο ακέραιο τις εντολές τρόικας και ολιγαρχίας εναντίον των μη προνομιούχων, και

·      διαπιστώνει τις προσπάθειες του Αρχηγού της Αξιωματικής Αντιπολίτευσης να υποκαθιστά με κακόφωνες κοκορομαχίες την σοβαρή συζήτηση για την Χρεοδουλοπαροικία στην οποία συνεισέφερε τα μέγιστα ο ίδιος κάνοντας ΝΑΙ το γενναίο ΟΧΙ του ελληνικού λαού.